
Všeobecná časť

Cieľom predloženého návrhu je zvýšiť finančnú podporu poskytovanú štátom pri narodení dieťaťa tak, aby vo väčšej miere zohľadňovala reálne výdavky spojené so zabezpečením základných potrieb novorodenca.

Príspevok pri narodení dieťaťa predstavuje jednorazovú štátnu sociálnu dávku, ktorej účelom je prispieť na úhradu výdavkov vznikajúcich v súvislosti s narodením dieťaťa, najmä na obstaranie nevyhnutného vybavenia a potrieb pre novorodenca. Vzhľadom na vývoj cien tovarov a služieb určených pre starostlivosť o deti, ako aj na celkový rast životných nákladov, súčasné sumy príspevku už nezodpovedajú ich pôvodnému účelu a ich reálna hodnota sa v priebehu rokov výrazne znížila.

Návrh zákona preto zvyšuje sumu príspevku pri narodení prvého až štvrtého dieťaťa zo súčasných 829,86 eura na sumu 1 000 eur a sumu príspevku pri narodení piateho a ďalšieho dieťaťa zo súčasných 157,37 eura na sumu 200 eur. Zároveň sa upravuje aj zvýšenie príspevku pri narodení dieťaťa pri viac súčasne narodených deťoch zo súčasných 75,69 eura na sumu 150 eur na každé dieťa a zvyšuje sa aj príspevok na viac súčasne narodené deti v súčasnosti poskytovaný v sume 110,36 eura na sumu 200 eur ročne na každé oprávnené dieťa.

Navrhovaná právna úprava sleduje podporu rodín s deťmi, zmiernenie ekonomických dôsledkov spojených s narodením dieťaťa a posilnenie sociálnej solidarity štátu s rodinami v období, keď čelia zvýšeným finančným výdavkom. Zvýšenie uvedených súm môže zároveň pozitívne prispieť k vytváraniu priaznivejších podmienok pre zakladanie rodín a výchovu detí.

Navrhuje sa, aby zákon nadobudol účinnosť 1. januára 2027.

Návrh zákona bude mať negatívny vplyv na rozpočet verejnej správy v dôsledku zvýšenia výdavkov na poskytovanie príspevku pri narodení dieťaťa a príspevku na viac súčasne narodené deti. Návrh bude mať pozitívne sociálne vplyvy, keďže zvýši finančnú podporu rodín s deťmi. Návrh nebude mať vplyv na podnikateľské prostredie, životné prostredie, informatizáciu spoločnosti, služby verejnej správy pre občana ani na manželstvo, rodičovstvo a rodinu nad rámec jeho pozitívnych sociálnych účinkov. 

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, ako aj s právom Európskej únie.

Návrh zákona nie je predmetom vnútrokomunitárneho konania. 


Osobitná časť 

K čl. I

K bodom 1 a 2
Navrhuje sa zvýšiť sumu príspevku pri narodení prvého až štvrtého dieťaťa z 829,86 eura na 1 000 eur a sumu príspevku pri narodení piateho a ďalšieho dieťaťa zo 157,37 eura na 200 eur.

Navrhovaná úprava reaguje na výrazný nárast životných nákladov a cien tovarov a služieb určených pre starostlivosť o novorodencov a maloleté deti. Cieľom je posilniť finančnú pomoc štátu rodinám v období narodenia dieťaťa a zabezpečiť, aby príspevok vo väčšej miere plnil svoj účel, ktorým je čiastočná úhrada výdavkov spojených so zabezpečením základných potrieb dieťaťa.

Vznik nároku na príspevok pri narodení dieťaťa sa posudzuje podľa zákonom pozitívne vymedzených podmienok, ktorými sú narodenie dieťaťa a trvalý pobyt a bydlisko oprávnenej osoby na území Slovenskej republiky. Tieto podmienky musí oprávnená osoba spĺňať v čase narodenia dieťaťa, preto sa nová právna úprava vzťahuje len na deti narodené odo dňa nadobudnutia jej účinnosti.

K bodu 3
Navrhuje sa zvýšiť príspevok pri narodení dieťaťa pri viac súčasne narodených deťoch zo 75,69 eura na 150 eur na každé dieťa.

Rodiny, ktorým sa narodia dve alebo viac detí súčasne, čelia podstatne vyšším jednorazovým výdavkom na obstaranie nevyhnutných potrieb novorodenca, základnej výbavy a zabezpečenie starostlivosti o deti. Navrhované zvýšenie príspevku zohľadňuje zvýšenú finančnú záťaž týchto rodín a prispieva k jej zmierneniu.

K bodu 4
Navrhuje sa zvýšiť príspevok na viac súčasne narodených detí zo 110,36 eura na 200 eur ročne na každé dieťa.

Účelom navrhovanej úpravy je poskytnúť primeranejšiu podporu rodinám, ktoré dlhodobo znášajú zvýšené náklady spojené so súčasnou starostlivosťou o viac detí narodených pri jednom pôrode. Zvýšenie príspevku reflektuje vývoj životných nákladov a prispieva k lepšiemu zabezpečeniu potrieb týchto detí.

K čl. II

Navrhuje sa, aby zákon nadobudol účinnosť 1. januára 2027.


DOLOŽKA ZLUČITEĽNOSTI
návrhu zákona s právom Európskej únie
 1. Navrhovateľ zákona: skupina poslancov Národnej rady Slovenskej republiky
2. Názov návrhu zákona: Návrh zákona, ktorým sa mení zákon č. 383/2013 Z. z. o príspevku pri narodení dieťaťa a príspevku na viac súčasne narodených detí a o zmene a doplnení niektorých zákonov v znení neskorších predpisov
3. Predmet návrhu zákona je upravený v práve Európskej únie:
a) v primárnom práve (uviesť názov zmluvy a číslo článku)
čl. 48, 151 a 153 Zmluvy o fungovaní Európskej únie (Ú. v. EÚ C 202, 7.6.2016),
b) v sekundárnom práve (uviesť druh, inštitúciu, číslo, názov a dátum vydania právneho aktu vzťahujúceho sa na upravovanú problematiku)
· Nariadenie (ES) Európskeho parlamentu a Rady č. 883/2004 z 29. apríla 2004 o koordinácii systémov sociálneho zabezpečenia (Mimoriadne vydanie Ú. v. EÚ, kap. 5/ zv. 5; Ú. v. EÚ L 166, 30.4.2004) v platnom znení, (Gestor: Ministerstvo práce, sociálnych vecí a rodiny Slovenskej republiky),
· Nariadenie Európskeho parlamentu a Rady (ES) č. 987/2009 zo 16. septembra 2009, ktorým sa ustanovuje postup vykonávania nariadenia (ES) č. 883/2004 o koordinácii systémov sociálneho zabezpečenia (Ú. v. EÚ L 284, 30. 10. 2009) v platnom znení, (Gestor: Ministerstvo práce, sociálnych vecí a rodiny Slovenskej republiky),
· Nariadenie Európskeho parlamentu a Rady (EÚ) č. 492/2011 z 5. apríla 2011 o slobode pohybu pracovníkov v rámci Únie (kodifikované znenie). Ú. v. EÚ L 141, 27.5.2011. (Gestor: Ministerstvo práce, sociálnych vecí a rodiny Slovenskej republiky),
c) v judikatúre Súdneho dvora Európskej únie (uviesť číslo a označenie relevantného rozhodnutia a stručne jeho výrok alebo relevantné právne vety)
- bezpredmetné

4. Záväzky Slovenskej republiky vo vzťahu k Európskej únii: 
a) uviesť lehotu na prebranie príslušného právneho aktu Európskej únie, príp. aj osobitná lehota účinnosti jeho ustanovení,
- bezpredmetné
b) uviesť informáciu o začatí konania v rámci „EÚ Pilot“ alebo o začatí postupu Európskej komisie, alebo o konaní Súdneho dvora Európskej únie proti Slovenskej republike podľa čl. 258 a 260 Zmluvy o fungovaní Európskej únie v jej platnom znení, spolu s uvedením konkrétnych vytýkaných nedostatkov a požiadaviek na zabezpečenie nápravy so zreteľom na nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie,
- bezpredmetné
c) uviesť informáciu o právnych predpisoch, v ktorých sú uvádzané právne akty Európskej únie už prebrané, spolu s uvedením rozsahu ich prebrania, príp. potreby prijatia ďalších úprav.
- bezpredmetné

5. Návrh zákona je zlučiteľný s právom Európskej únie: - úplne 

DOLOŽKA
vybraných vplyvov
A.1. Názov materiálu: Návrh zákona, ktorým sa mení zákon č. 383/2013 Z. z. o príspevku pri narodení dieťaťa a príspevku na viac súčasne narodených detí a o zmene a doplnení niektorých zákonov v znení neskorších predpisov
Termín začatia a ukončenia PPK: bezpredmetné
A.2. Vplyvy:
	
	 Pozitívne 
	 Žiadne 
	 Negatívne 

	1. Vplyvy na rozpočet verejnej správy
	
	
	x

	2. Vplyvy na podnikateľské prostredie – dochádza k zvýšeniu regulačného zaťaženia?
	
	x
	

	3. Sociálne vplyvy
	x
	
	

	– vplyvy na hospodárenie obyvateľstva,
	x
	
	

	– sociálnu exklúziu,
	x
	
	

	– rovnosť príležitostí a rodovú rovnosť a vplyvy na zamestnanosť
	
	x
	

	4. Vplyvy na životné prostredie
	
	x
	

	5. Vplyvy na informatizáciu spoločnosti
	
	x
	

	6. Vplyvy na manželstvo, rodičovstvo a rodinu
	x
	
	

	7. Vplyvy na služby verejnej správy pre občana
	
	x
	



A.3. Poznámky
Vplyv na rozpočet verejnej správy bol odhadnutý na základe údajov o počte detí, na ktoré boli upravované príspevky vyplatené v roku 2025. Konkrétne príspevok pri narodení dieťaťa z 1. - 4. pôrodu bol vyplatený na 39 559  detí, príspevok pri narodení dieťaťa z 5. a ďalšieho pôrodu bol vyplatený na 1 175 detí, príspevok pri narodení sa z dôvodu narodenia 2 a viac detí bol zvýšený na 924 detí a príspevok na viac súčasne narodených detí bol vyplatený na 244 detí. Pri predpoklade porovnateľného počtu detí v nasledujúcich rokoch by zvýšenie príspevkov predstavovalo vplyv na štátny rozpočet rozpočtovej kapitoly Ministerstva práce, sociálnych vecí a rodiny Slovenskej republiky vo výške cca 6,9 mil. eura.
A.4. Alternatívne riešenia
bezpredmetné 
A.5. 	Stanovisko gestorov
Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.

